ŉ Donker dag op Twickenham vir RoseEngeland het hul grootste nederlaag nóg op Twickenham gely. Foto: Glyn Kirk/AFP. Steve Borthwick kan beslis nie meer agter Eddie Jones se kwansuise foute wegkruip om Engeland se ploeterspel te probeer verduidelik nie. Die Rose het gister met 53–10 teen Frankryk in ŉ Sesnasieswedstryd op Twickenham vasgeval. Die punteverskil van 43 punte beteken dat dit amptelik hul grootste nederlaag nóg op hul tuisveld is. Hul vorige grootste loesing op Twickenham was in 2008 toe die Springbokke hulle met 42–6 afgeransel het. Die vlieënde Hane het nou sewe drieë gedruk, terwyl spelers soos Thibault Flament, Charles Ollivon en Damien Penaud elk twee keer deur die tuisspan se verdediging gebars het. Thomas Ramos het ŉ uitstekende wedstryd geniet en benewens sy drie was hy ook dodelik akkuraat agter die skopkelkie om 23 van die Fransmanne se punte aan te teken. Just @PenaudD things ????#ENGvFRA | #GuinnessSixNations pic.twitter.com/drEdyXCIIg — Guinness Six Nations (@SixNationsRugby) March 11, 2023 “Ons is góéd opgedons,” het Ellis Genge (Engeland-kaptein) ná afloop van die wedstryd gesê. “Ek gaan nie eens probeer om dinge gunstig voor te stel nie: Dít was beslis een van ons swakste vertonings ooit.” Volgens die voorspeler kan ŉ span nie bekostig om foute teen die goed afgerigte Fransmanne te maak nie – hulle gaan jou beslis op die telbord straf. “Ons het die manne gevra om vir elke punt te baklei en ons het dit vir seker 80% van die tyd reggekry. Maar in die 20% waar ons gesukkel het, het die Franse ons lelik seergemaak. Ek gaan weer eens nie wegskram van die feit dat Frankryk ons op die veld verrinneweer het nie.” Engeland het sy tweede nederlaag in vier wedstryde gely sedert Borthwick die afrigtersleisels by Jones oorgeneem het. “Ons is tans ongelooflik teleurgesteld. Frankryk verdien egter lof vir die wyse waarop hulle gespeel het – die krag, vaart en gehalte van hul spel was uit die boonste rakke. Daar is tans ŉ reusegaping tussen ons en die beste spanne ter wêreld,” het die oudkaptein gesê.